## Odluka o uvjetima i postupku izdavanja prethodne suglasnosti Hrvatske narodne banke za imenovanje predsjednika i člana uprave kreditne institucije

### NN 1/2009 (2.1.2009.), Odluka o uvjetima i postupku izdavanja prethodne suglasnosti Hrvatske narodne banke za imenovanje predsjednika i člana uprave kreditne institucije

HRVATSKA NARODNA BANKA

29

Na temelju članka 45. stavka 5. Zakona o kreditnim institucijama (»Narodne novine«, br. 117/2008.) te članka 29. i 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008.) guverner Hrvatske narodne banke donosi

ODLUKU

O UVJETIMA I POSTUPKU IZDAVANJA PRETHODNE SUGLASNOSTI HRVATSKE NARODNE BANKE ZA IMENOVANJE PREDSJEDNIKA I ČLANA UPRAVE KREDITNE INSTITUCIJE

I. OPĆE ODREDBE

Članak 1.

(1) Ovom Odlukom pobliže se propisuju uvjeti za članstvo u upravi kreditne institucije, postupak izdavanja prethodne suglasnosti i dokumentacija koja se prilaže zahtjevu za izdavanje prethodne suglasnosti za imenovanje predsjednika odnosno člana uprave kreditne institucije.

(2) Odredbe ove Odluke primjenjuju se na odgovarajući način i na imenovanje osoba koje će biti odgovorne za vođenje poslova podružnice kreditne institucije iz treće države.

(3) Odredbe članka 3. ove Odluke primjenjuju se na odgovarajući način i na imenovanje članova uprave financijskoga holdinga sa sjedištem u Republici Hrvatskoj.

Članak 2.

Odluku o izdavanju prethodne suglasnosti za imenovanje predsjednika i člana uprave kreditne institucije donosi Savjet Hrvatske narodne banke na prijedlog Komisije za izdavanje odobrenja.

II. UVJETI ZA ČLANSTVO U UPRAVI KREDITNE INSTITUCIJE

Članak 3.

(1) Predsjednik ili član uprave kreditne institucije može biti osoba koja ispunjava uvjete propisane člankom 45. Zakona o kreditnim institucijama i koja dobije prethodnu suglasnost Hrvatske narodne banke za obavljanje funkcije predsjednika odnosno člana uprave.

(2) Dobar ugled u smislu članka 45. stavka 1. točke 6. Zakona o kreditnim institucijama ima osoba:

1) koja je svojim dosadašnjim profesionalnim radom i osobnim integritetom postigla uspješne rezultate i stekla poštovanje u okružju na koje je bio usmjeren njezin dosadašnji rad;

2) koja nije pravomoćno osuđena zbog jednog ili više počinjenih kaznenih djela navedenih u članku 239. stavku 2. Zakona o trgovačkim društvima i u članku 45. stavku 1. točki 7. Zakona o kreditnim institucijama odnosno stranac koji nije pravomoćno osuđen zbog jednog ili više kaznenih djela koja u svom opisu odgovaraju ovim kaznenim djelima i

3) protiv koje nije pokrenuta istraga ili protiv koje se ne provodi kazneni postupak zbog kaznenog djela za koje se progoni po službenoj dužnosti.

(3) Iskustvom na rukovodećim položajima u kreditnoj instituciji u smislu članka 45. stavka 2. Zakona o kreditnim institucija smatra se:

1) iskustvo u upravi kreditne institucije,

2) rukovođenje sektorima i drugim organizacijskim dijelovima kreditne institucije ključnim za obavljanje osnovne djelatnosti kreditne institucije,

3) rukovođenje podružnicom kreditne institucije s razmjerno visokim stupnjem samostalnosti,

4) iskustvo prokurista kreditne institucije ili savjetnika uprave kreditne institucije, ako su u ustrojstvu kreditne institucije po svom položaju izjednačeni s rukovoditeljima sektora i drugih organizacijskih dijelova kreditne institucije ključnih za obavljanje osnovne djelatnosti kreditne institucije.

Iskustvo na upravljanju poslovima koji nisu specifični za kreditnu instituciju te koji se obavljaju i u drugim trgovačkim društvima (npr. rukovođenje općim i kadrovskim poslovima i sl.) može se smatrati iskustvom na rukovodećim poslovima u kreditnoj instituciji ako se kandidat imenuje u upravu kreditne institucije koja se sastoji od više od četiri člana i ako je statutom ili nekim drugim općim aktom kreditne institucije predviđena podjela odgovornosti između članova uprave prema kojoj je pojedini kandidat zadužen samo za takve poslove.

(4) Iskustvom u vođenju poslova koji se mogu usporediti s djelatnostima kreditne institucije ili drugim sličnim poslovima u smislu članka 45. stavka 2. Zakona o kreditnim institucijama, smatra se rukovođenje poslovima prije svega u financijskim institucijama, odnosno pravnim osobama ili tijelima državne uprave kojima su financijski poslovi temeljni poslovi i čine njihovu osnovnu djelatnost, a za koje Komisija za izdavanje odobrenja ocijeni da je kandidat u njima mogao steći praktično poznavanje poslova kreditne institucije.

(5) Iznimno od stavka 4. ovog članka, Komisija za izdavanje odobrenja može priznati iskustvo rukovođenja financijskim poslovima u drugim institucijama ili drugim pravnim osobama, ali samo ako je kandidat obavljao poslove na razini uprave ili neposredno ispod uprave i ako je ta institucija odnosno pravna osoba imala takvo gospodarsko značenje i takav obujam te obilježje financijskih poslova da se opravdano može pretpostaviti da je kandidat u praksi upoznao poslovanje kreditne institucije.

III. POSTUPAK IZDAVANJA SUGLASNOSTI I DOKUMENTACIJA UZ ZAHTJEV

Članak 4.

(1) Prije donošenja odluke o imenovanju predsjednika ili člana uprave nadzorni odbor kreditne institucije dužan je dobiti prethodnu suglasnost Hrvatske narodne banke za imenovanje predsjednika ili člana uprave kreditne institucije. Zahtjev se podnosi Komisiji za izdavanje odobrenja u Hrvatskoj narodnoj banci najkasnije tri (3) mjeseca prije isteka mandata predsjednika ili pojedinog člana uprave kreditne institucije.

(2) Zahtjev iz stavka 1. ovog članka mora sadržavati obrazloženje koje obuhvaća bitne razloge koji su utjecali na podnošenje zahtjeva i ciljeve koji se žele postići imenovanjem kandidata u upravu kreditne institucije. Zahtjevu se prilažu sljedeći dokumenti:

1) ovjerena preslika domovnice (za strane državljane ovjerena preslika putovnice);

2) ovjerena preslika diplome (odnosno prijevod diplome stranog fakulteta koju je ovjerio stalni sudski tumač);

3) kandidati koji se prvi put imenuju u upravu kreditne institucije u Republici Hrvatskoj, dužni su podnijeti dokaz o barem trogodišnjem iskustvu na rukovodećim poslovima u kreditnoj instituciji ili petogodišnjem iskustvu u vođenju poslova koji se mogu usporediti s djelatnostima kreditne institucije ili drugim sličnim poslovima;

4) podatke o nekažnjavanju za djela koja u svom opisu odgovaraju kaznenim djelima iz članka 45. stavka 1. točke 7. Zakona o kreditnim institucijama i članka 239. stavka 2. Zakona o trgovačkim društvima, a koji nisu stariji od tri mjeseca (samo za strane državljane);

5) ispunjeni Upitnik (Prilog 1 ove Odluke) i

6) program rada s projekcijama financijskih izvještaja za razdoblje za koje se kandidat imenuje predsjednikom ili članom uprave kreditne institucije.

(3) Obvezni okvir programa rada kandidata za predsjednika uprave kreditne institucije iz stavka 2. točke 6. ovog članka sadrži:

1) kratak opis stanja u kreditnoj instituciji u kojoj je predložen za predsjednika uprave;

2) opis okružja u kojem posluje kreditna institucija i njezin položaj u odnosu na specifičan segment u sektoru kreditnih insitucija kojem kreditna institucija pripada, kao i u odnosu na konkurenciju (poželjno je navesti uočene prednosti, ali i određene slabosti u odnosu na usporedive grupe);

3) opis pretpostavki koje su uzete u obzir pri planiranju;

4) detaljan opis planiranih aktivnosti u mandatnom razdoblju (valja navesti planiranu dinamiku realizacije), uz isticanje značajnih promjena u odnosu na postojeće stanje;

5) projekcije bilance i računa dobiti i gubitka za mandatno razdoblje;

6) detaljan opis aktivnosti koje su podrška osnovnim aktivnostima i infrastrukturne prilagodbe (informacijski sustav, interne politike i procedure, sustav unutarnjih kontrola i sl.);

7) ovisno o planiranim aktivnostima, pojašnjenje mogućih potreba za organizacijskom prilagodbom i detaljnu razradu nove sheme s naznakom novih imenovanja na ključne pozicije u kreditnoj instituciji;

8) podjelu ovlasti između članova uprave uključujući i predsjednika uprave (objašnjenje i promjene u odnosu na postojeće stanje te moguće izmjene u upravi);

9) detaljan opis planirane politike upravljanja ljudskim resursima;

10) zaključak (sažetak svega navedenog u prethodnim točkama).

(4) Pri izradi programa rada iz stavka 2. točke 6. ovog članka kandidat za člana uprave kreditne institucije dužan je imati u vidu strateški poslovni plan kreditne institucije koji je predstavio predsjednik uprave, a prihvatio nadzorni odbor kreditne institucije. Na temelju toga kandidat za člana uprave obvezan je detaljno razraditi točke iz obveznog okvira programa rada kandidata za predsjednika uprave koje su bitne za realizaciju i učinke planiranih aktivnosti u njegovu djelokrugu budućeg rada i odgovornosti.

(5) U slučaju kad se ista osoba ponovno imenuje u upravu kreditne institucije, zahtjevu nadzornog odbora za izdavanje prethodne suglasnosti prilaže se samo ispunjeni Upitnik i program rada kandidata.

(6) Ako nadzorni odbor predlaže za kandidata osobu koja je iskustvo propisano u članku 45. stavku 2. Zakona o kreditnim institucijama te članku 3. stavku 3. i 4. ove Odluke stekla izvan Republike Hrvatske, uz zahtjev za izdavanje prethodne suglasnosti dužna je, osim dokumenata propisanih u stavku 2. ovog članka, dostaviti i potvrdu o stečenom iskustvu izdanu od pravne osobe u kojoj je kandidat stekao odgovarajuće iskustvo.

(7) Osim dokumenata iz stavka 2. ovog članka nadzorni odbor može dostaviti i druge dokumente kojima se može potvrditi sposobnost, iskustvo i osobni integritet kandidata za predsjednika ili člana uprave kreditne institucije.

(8) Komisija za izdavanje odobrenja može od kreditne institucije koja je podnijela zahtjev za izdavanje prethodne suglasnosti za imenovanje predsjednika ili člana uprave zatražiti i druge dokumente kojima se dokazuje da kandidat ispunjava uvjete za predsjednika ili člana uprave propisane Zakonom o kreditnim institucijama i ovom Odlukom.

Članak 5.

(1) Kandidat je dužan istinito i potpuno odgovoriti na pitanja u Upitniku i detaljno opisati svoj odnos s kreditnom institucijom u čiju je upravu predložen da bude imenovan te odnos s drugim kreditnim institucijama i trgovačkim društvima, kao i financijski, upravljački ili bilo koji drugi odnos s osobama koje se u smislu članka 24. Zakona o kreditnim institucijama smatraju osobama povezanim s njim.

(2) Kandidat koji se prvi put imenuje predsjednikom ili članom uprave kreditne institucije u Republici Hrvatskoj dužan je u Upitniku navesti najmanje dvije osobe iz područja bankarstva i financija koje su svojim dosadašnjim uspješnim radom u bankarstvu i financijama stekle profesionalni i osobni ugled i koje mogu dati mišljenje o kandidatovoj stručnosti i čestitosti te preporuku za njegovo imenovanje, ali koje ne obavljaju funkciju u nadzorom odboru ili upravi kreditne institucije u čiju se upravu kandidat imenuje ni kreditne institucije koja je članica iste grupe kao i kreditna institucija u čiju upravu se kandidat imenuje. Prije raspravljanja o zahtjevu za izdavanje prethodne suglasnosti za imenovanje predsjednika ili člana uprave kreditne institucije Komisija za izdavanje odobrenja pribavit će preporuke od osoba koje kandidat navede u Upitniku.

(3) Osobama koje su uspješnim radom u bankarstvu i financijama stekle profesionalni i osobni ugled u smislu stavka 2. ovog članka smatraju se osobe koje obavljaju ili su obavljale funkciju predsjednika/člana u upravi kreditne institucije ili druge financijske institucije, znanstveni radnici, sveučilišni profesori i osobe koje rukovode ili su rukovodile državnim tijelima u čijoj je nadležnosti nadzor nad kreditnim institucijama i drugim financijskim institucijama, a koje su u svojim profesionalnim i osobnim kontaktima upoznale kandidate i njihovu stručnost, sposobnost i moralne značajke.

Članak 6.

Za kandidata koji je obavljao funkciju u upravi kreditne institucije ili druge pravne osobe izvan Republike Hrvatske Komisija za izdavanje odobrenja može zatražiti od nadležnoga nadzornog tijela države u kojoj je kandidat obavljao tu funkciju informaciju o tome jesu li u razdoblju u kojem je kandidat obavljao tu funkciju, prema kreditnoj instituciji ili drugoj pravnoj osobi bile izrečene mjere za poboljšanje stanja ili usklađivanje poslovanja sa zakonom i drugim propisima, odnosno ima li saznanja da je kandidat bio osobno odgovoran za nezakonitosti i nepravilnosti u poslovanju te kreditne institucije ili druge pravne osobe.

Članak 7.

(1) Komisija za izdavanje odobrenja pozvat će nadzorni odbor koji je dostavio nepotpunu dokumentaciju da dopuni dokumentaciju u roku koji ne može biti kraći od osam (8) dana.

(2) Ako nadzorni odbor kreditne institucije ne dopuni dokumentaciju u roku ili u istom roku ne opravda kašnjenje u dostavi dokumenata, Komisija za izdavanje odobrenja predložit će Savjetu Hrvatske narodne banke donošenje odluke na temelju dokumenata kojima raspolaže.

Članak 8.

Komisija za izdavanje odobrenja može, prije odlučivanja o zahtjevu za izdavanje prethodne suglasnosti, pozvati kandidata da osobno prikaže članovima Komisije svoj program rada i rukovođenja poslovima kreditne institucije u sljedećem mandatnom razdoblju.

Članak 9.

(1) Na temelju dokumentacije, podataka i informacija kojima raspolaže Komisija za izdavanje odobrenja donosi odluku kojom predlaže Savjetu Hrvatske narodne banke donošenje odluke o zahtjevu za izdavanje prethodne suglasnosti za imenovanje predsjednika ili člana uprave kreditne institucije.

(2) Pri donošenju odluke Komisija za izdavanje odobrenja vodit će računa o stručnoj kvalifikaciji, sposobnosti i iskustvu kandidata te njegovoj uspješnosti u rukovođenju poslovima u kreditnoj instituciji ili u drugoj pravnoj osobi, kao i o njegovim odnosima s kreditnom institucijom i drugim pravnim osobama koji bi mogli utjecati na njegovo buduće rukovođenje kreditnom institucijom.

(3) Kada utvrdi da kandidat ne ispunjava uvjete propisane Zakonom o kreditnim institucijama ili kada ocijeni da bi zbog djelatnosti i poslova koje kandidat obavlja ili zbog radnja koje je počinio moglo biti ugroženo poslovanje kreditne institucije u skladu s pravilima o upravljanju rizicima, Komisija za izdavanje odobrenja predložit će Savjetu Hrvatske narodne banke odbijanje zahtjeva za izdavanje prethodne suglasnosti za imenovanje predsjednika ili člana uprave kreditne institucije.

Članak 10.

(1) Kreditna institucija dužna je obavještavati Hrvatsku narodnu banku o statusu informacija koje su dostavljene uz zahtjev i na temelju kojih je Hrvatska narodna banka izdala prethodnu suglasnost za imenovanje predsjednika i članova uprave kreditne institucije.

(2) Obavijest o statusu informacija iz stavka 1. ovog članka kreditna institucija dužna je dostaviti najmanje jednom godišnje, i to najkasnije do 31. siječnja tekuće godine za prethodnu godinu.

(3) Iznimno od stavka 2. ovog članka, ako dođe do značajne promjene informacija iz stavka 1. ovog članka, kreditna institucija dužna je bez odgađanja obavijestiti Hrvatsku narodnu banku, a najkasnije osam dana nakon utvrđivanja promjene.

IV. PRIJELAZNE I ZAVRŠNE ODREDBE

Članak 11.

(1) Danom stupanja na snagu ove odluke prestaje važiti Odluka o postupku izdavanja prethodne suglasnosti Hrvatske narodne banke za imenovanje člana uprave banke (»Narodne novine«, br. 95/2003. i 59/2005.).

(2) Postupci započeti prije stupanja na snagu ove Odluke dovršit će se u skladu s odredbama propisa koji su važili do stupanja na snagu ove Odluke.

Članak 12.

Ova odluka stupa na snagu osmog dana od dana objave u »Narodnim novinama«.

O.br. 14-020/01-09/ŽR

Zagreb, 2. siječnja 2009.

Guverner
Hrvatske narodne banke
dr. sc. Željko Rohatinski, v. r.

PRILOG 1

UPITNIK
ZA KANDIDATA ZA PREDSJEDNIKA ILI ČLANA UPRAVE KREDITNE INSTITUCIJE

(Podaci dani u Upitniku poslovna su tajna Hrvatske narodne banke.)

|  |  |
| --- | --- |
| 1. TVRTKA I SJEDIŠTE KREDITNE INSTITUCIJE |  |
| 2. opći podaci O KANDIDATU  a) Ime i prezime |  |
| b) Prebivalište |  |
| c) Datum i mjesto rođenja |  |
| d) Državljanstvo |  |
| e) Telefon na radnom mjestu |  |
| f) Telefaks na radnom mjestu |  |
| g) Elektronička pošta |  |
| 3. obrazovanje  (kronološki popišite sve stupnjeve obrazovanja s godinom završetka, trajanjem i stečenim akademskim zvanjem) |  |
| 4. RAZINA ZNANJA HRVATSKOG JEZIKA  (samo za strane državljane) |  |
| 5. stručno usavršavanje  (kronološki popišite sve oblike stručnog usavršavanja, naziv teme i organizatora te trajanje) |  |
| 6. radno iskustvo  (kronološki popišite sve dosadašnje poslodavce i radna mjesta, s naznakom razdoblja u kojima ste obavljali pojedine poslove) |  |
| 7. IMENA, FUNKCIJE I ADRESE DVIJU OSOBA IZ PODRUČJA BANKARSTVA I FINANCIJA KOJE MOGU DATI MIŠLJENJE O STRUČNOJ SPOSOBNOSTI I ČESTITOSTI KANDIDATA  (ako te osobe više ne obavljaju funkciju iz članka 5. stavka 3. ove Odluke, potrebno je navesti kada i gdje su obavljale tu funkciju) | 1.  2. |
| 8. Imate li vi ili osobe koje se u smislu Zakona o kreditnim institucijama smatraju povezanim osobama s vama bilo kakve financijske odnose s kreditnom institucijom (kredite, garancije itd.)? Navedite pojedinosti. |  |
| 9. Imate li vi ili osobe koje se u smislu Zakona o kreditnim institucijama smatraju povezanim osobama s vama vlasnički udio ili bilo kakav drugi financijski interes u kreditnoj instituciji? Navedite pojedinosti. |  |
| 10. Jeste li vi ili osobe koje se u smislu Zakona o kreditnim institucijama smatraju povezanim osobama s vama dioničar neke druge kreditne institucije ili trgovačkog društva ili imate neki drugi financijski interes u drugoj kreditnoj instituciji ili trgovačkom društvu? Jeste li član uprave, nadzornog odbora, prokurist ili na neki drugi način sudjelujete u stvaranju i provedbi poslovne politike druge kreditne institucije ili druge financijske institucije ili trgovačkog društva? Navedite pojedinosti. |  |
| 11. Jesu li kreditne institucije, financijske institucije ili druge pravne osobe u kojima ste obavljali rukovodeće funkcije (kao predsjednik ili član uprave ili nadzornog odbora, direktor ili prokurist ili u kojoj ste na bilo koji drugi način sudjelovali u stvaranju i provedbi poslovne politike) imale financijske poteškoće koje su tu instituciju ili pravnu osobu dovele do sanacije ili stečajnog postupka? Navedite pojedinosti. |  |
| 12. Jeste li ikada bili kažnjeni zbog jednog ili više počinjenih kaznenih djela navedenih u članku 239. stavku 2. Zakona o trgovačkim društvima i u članku 45. stavku 1. točki 7. Zakona o kreditnim institucijama?  Ako ste strani državljanin ili ako ste živjeli izvan Republike Hrvatske, jeste li ikada u inozemstvu bili kazneno osuđivani zbog djela usporedivih s djelima iz članka 239. stavka 2. Zakona o trgovačkim društvima i članka 45. stavka 1. točke 7. Zakona o kreditnim institucijama?  Je li protiv vas pokrenuta istraga ili provodi li se protiv vas kazneni postupak u smislu članka 3. stavka 2. točke 3. ove Odluke?  Ako je odgovor potvrdan, navedite pojedinosti. |  |
| 13. Jesu li prema kreditnoj instituciji, financijskoj instituciji ili drugoj pravnoj osobi u kojoj ste obavljali rukovodeće funkcije (kao predsjednik ili član uprave ili nadzornog odbora, direktor ili prokurist ili u kojoj ste na bilo koji drugi način sudjelovali u stvaranju i provedbi poslovne politike) bile poduzete mjere za poboljšanje stanja i je li toj kreditnoj ili financijskoj instituciji ili drugoj pravnoj osobi bilo oduzeto odobrenje za rad od strane tijela odgovornog za nadzor? Ako je odgovor potvrdan, navedite pojedinosti. |  |
| 14. Jesu li u kreditnoj instituciji, financijskoj instituciji ili drugoj pravnoj osobi u kojoj ste obavljali rukovodeće funkcije (kao predsjednik ili član uprave ili nadzornog odbora, direktor ili prokurist ili u kojoj ste na bilo koji drugi način sudjelovali u stvaranju i provedbi poslovne politike) nadležni državni organi utvrdili veću nepravilnost u poslovanju ili težu povredu zakona koji reguliraju rad kreditnih institucija, financijskih institucija ili drugih pravnih osoba? Ako je odgovor potvrdan, navedite pojedinosti. |  |
| 15. Je li ikada neko tijelo nadležno za nadzor kreditnih institucija, financijskih institucija ili drugih pravnih osoba ocjenjivalo vašu stručnost? Je li vam neko od navedenih nadležnih tijela uskratilo ili oduzelo suglasnost za obavljanje rukovodećih funkcija ili obavljanje djelatnosti na dotičnom području? Ako je odgovor potvrdan, navedite pojedinosti. |  |
| 16. Imate li na datum popunjavanja ovog Upitnika dospjelih nepodmirenih financijskih obveza? Ako je odgovor potvrdan, navedite pojedinosti. |  |
| 17. Smatrate li da postoje druge činjenice ili okolnosti koje bi prema razumnoj prosudbi mogle biti važne za ocjenu vaše primjerenosti za obavljanje funkcije predsjednika ili člana uprave kreditne institucije (npr. činjenice i okolnosti koje su vezane uz vašu stručnu osposobljenost, eventualne financijske poteškoće ili sukob interesa)? Navedite pojedinosti. |  |

Izjavljujem da su svi odgovori istiniti i potpuni u granicama mojih saznanja te da nisam zatajio nikakvu informaciju koja bi mogla utjecati na odluku Hrvatske narodne banke.

Obvezujem se da ću Hrvatsku narodnu banku neodgodivo izvijestiti o svim promjenama koje bi mogle značajno utjecati na izdavanje suglasnosti za imenovanje.

Mjesto i datum: Potpis kandidata:

Odluka, NN 1/2009-29